Galko, Ľubomír, poslanec NR SR (2024-10-23):
Ďakujem pekne. Vážení kolegovia, kolegyne, budem možno trošku hovoriť nesúrodo, lebo som myslel, že až budúci týždeň príde na rad tento návrh, ktorý predložili naši kolegovia a priatelia z Kresťanskodemokratického hnutia, ale myslím, že zrozumiteľne vysvetlím, o čo mi ide. Chcem hneď na úvod povedať, že ak príde k hlasovaniu o tomto návrhu, tak tieto zmeny nepodporím. A to, že ak príde k hlasovaniu, nehovorím náhodou, lebo chcem priateľov a kolegov z Kresťanskodemokratického hnutia vyzvať, aby tento návrh stiahli. Na začiatku, keď sa kreuje Národná rada Slovenskej republiky, keď sa kreuje parlament, tak sa nejakým spôsobom vyčlenia miesta pre opozičných poslancov do výborov. Zvyčajne je to tak, že koalícia niekedy prihliada na tie požiadavky, niekedy neprihliada, ale nejako sa to už len udeje a potom opozičné strany všetky dajú hlavy dohromady a pokiaľ tam nie sú nejaké nenormálne alebo nejaké obrovské výhrady niektorého alebo nejakých opozičných strán, tak zvyčajne, alebo teda prakticky vždy sa dohodnú na tom, ktoré strany ktoré výbory obsadia, akých nominantov si tam dajú. Zvykové právo hovorí to, že potom aj koalícia to zvyčajne akceptuje. Boli aj výnimky, ale pani Holečková určite nie je ten prípad. Tak tomu bolo aj teraz. Tie výbory sú v drvivej väčšine nie viazané na klub. Tam je možno 98 %, alebo neviem koľko percent viazaných na meno poslanca, na človeka. To sú tie tzv. pracovné výbory a potom časť tých kontrolných výborov. Niektoré kontrolné výbory sú viazané na klub, to znamená, že keď ten poslanec opustí klub, tak automaticky stratí členstvo v tom klube. To je aj prípad pána Vilka Tankóa, ktorý odišiel z klubu hnutia SLOVENSKO, ZA ĽUDÍ a Kresťanská únia, automaticky stratil možnosť byť v klube na osobitný kontrolný výbor na kontrolu činnosti NBÚ, myslím, to bol, že? No tak sa dal návrh, hnutie SLOVENSKO si dalo nového človeka, toho sme zvolili. Potiaľto všetko v poriadku. Ale drvivá väčšina tých výborov takéto niečo nepozná. A ja vám poviem teraz, že nech sa moji exkolegovia na mňa nehnevajú alebo hnevajú, ako to bolo so mnou, ako je to momentálne so mnou. Za mnou prišli oni veľmi slušným spôsobom. Teda že som odišiel z klubu a som v dvoch výboroch, v zahraničnom a som v osobitnom kontrolnom výbore na kontrolu Vojenského spravodajstva, kde to neplatí. Hej? Kde sa to neviaže na klub, a teda že oni by očakávali, že by som to miesto uvoľnil jedno a že v jednom by som zostal. A ja som sa ich teda spýtal, že ktoré to miesto by chceli ako oni obsadiť. Oni mi povedali, že ten kontrolný výbor na kontrolu Vojenského spravodajstva a ja som odmietol. Ja som odmietol, pretože sa cítim kompetentný, mám bezpečnostnú previerku, neviem, či ju niekto vôbec má v tomto parlamente, som bývalý minister obrany, práca tam ma baví a moje kolegyne z Progresívneho Slovenska, ale aj z iných opozičných klubov vedia, že či sa tam pýtam kompetentne alebo či kompetentným spôsobom tam fungujem. A moji exkolegovia z bývalého klubu nedali návrh, aby ma tu niekto odvolával spolu so smerákmi, a ja sa to ani neviem predstaviť, že by to urobili toto. Tak sme to zatiaľ nechali tak a budeme sa rozprávať spolu ešte ďalej, ale neviem si predstaviť, že by dali takýto návrh a spolu so smerákmi ma vyprášili niekde do kúta. Ja chcem veriť, že toto je len nedorozumenie, lebo mne pani Holečková ešte s úsmevom hovorila, že... už neviem, či toho neprezrádzam veľa, že teda u nej to tak nie je, že jej kolegovia nechcú, aby to miesto opustila, to bolo deň pred tým, ako som sa ja to dozvedel, ako som riešil seba, a na druhý deň teda prišla s tým, že áno teda, že požiadali ju, aby to miesto uvoľnila. Ja som nechcel vystupovať, lebo som si myslel, že ste sa dohodli, ale vy ste sa nedohodli. Ona nechce odtiaľ odísť. Vy idete, za pomoci smerákov idete odvolať kolegyňu z pracovného výboru, ktorá tam odvádza kvalitnú robotu. A kde bude ona pôsobiť? Ani náhradu jej nedávate. Ani ju nedávate, keby ste ju niekde inde posunuli, do nejakého iného výboru, ale čo ju dáte do kúta alebo kde? A ja som teda mal pocit, že ten rozchod s vami bol veľmi kultivovaný. Tam nebolo nič, že by ste sa vy tam hádali, to ja som mal tam dve-tri extempore s dvoma-troma kolegami bývalými, ale ten rozchod, odchod od vás bol veľmi kultivovaný. A za čo ju chcete trestať? Však ona tam normálne pracuje, dobre pracuje, podáva podľa mňa veľmi dobré výkony a teraz, teraz ju idete, ja teda verím tomu, že kolegovia z Progresívneho Slovenska za toto nezahlasujú ani SaS-ka, ani hnutie SLOVENSKO, Kresťanská únia, ZA ĽUDÍ. A vy idete, so smerákmi ju idete odvolať preč proti jej vôli? Božemôj! A budete mať dvoch poslancov potom v tom sociálnom výbore. Však to Progresívne Slovensko má možno dvoch, ostatní nemajú dvoch. SaS-ka, pochybujem, že by mala dvoch. Takisto ani môj bývalý klub nemá určite dvoch. Čiže ja chcem na vás apelovať, priatelia z Kresťanskodemokratického hnutia a kolegovia parlamentní, ak teda chceme pôsobiť ako opozícia aspoň v tých zásadných a kľúčových otázkach jednotne, však nemusíme sa vo všetkom zhodnúť, toto je krok zlým smerom, aj veľkým S aj malým s, aby ste ju teda dali preč za pomoci kolegov vládnej koalície. Teraz čo? Dáme preč aj Huliaka? Však ten je v pôdohospodárskom výbore, pán Huliak. A pán Ševčík, tu som si to rýchlo vypísal, ten je... Dokonca ten pán Huliak je preskúmavanie rozhodnutí NBÚ, osobitný kontrolný výbor na kontrolu činnosti NBÚ, či čo to tam je, výbor pre pôdohospodárstvo a životné prostredie, tam je dokonca predsedom. Pán Ševčík, osobitný kontrolný výbor na kontrolu Vojenského spravodajstva, výbor pre obranu a bezpečnosť. Pán Ľupták, podpredseda výboru pre hospodárske záležitosti, výbor pre financie a rozpočet. To teraz zo všetkých tých výborov ich vyprášime preč? Však poslanca by sme mali dávať preč z toho výboru vtedy, keď si neplní svoje povinnosti alebo keď to nerobí dobre. A vôbec teda, keď už sme pri tom, ja som matematik vyštudovaný, prečo by ste mali mať o jeden výbor viacej, keď ste stratili poslanca? Viete. Prečo by mal mať klub SLOVENSKO, ZA ĽUDÍ a Kresťanská únia rovnaký počet výborov, keď stratili dvoch poslancov? To môžu dôjsť Progresívne Slovensko a povedať, že nie, že to my chceme tie, my chceme tie výbory, pretože nás je viacej. Ako neškrabme to, čo funguje. Keď niekto si myslí, že pani Holečková robí zle, že tam nechodí, tam má absencie alebo ja neviem čo a nerobí poriadne, tak potom ju treba odvolať, pretože je neschopná. To isté teda vzťahujem aj na seba, hej? Pokiaľ niekto si bude myslieť, že robím zle, tak treba ma potom odvolať, ale nie pretože tuto, tu sa nehrajme na nejaké kvóty alebo na niečo také, lebo to potom môžeme celé rozbúrať. A to si povedzme ešte otvorene, že keď sa do tohto pustíme, tak Progresívne Slovensko môže dôjsť a povedať ho-ho-ho, klub SLOVENSKO, ZA ĽUDÍ a Kresťanská únia má veľa predsedov a veľa podpredsedov, však stratili dvoch poslancov, nech nám jedného predsedu dajú. A sme úplne na začiatku. KDH povie, však my nemáme žiadneho predsedu. My chceme. To znamená, že ja apelujem na vás, kolegovia, stiahnite tento návrh a dajte hlavy dohromady a dôjdite s niečím, za čím bude stáť celá opozícia a hlavne s čím bude komfortná pani Holečková. Ona si to nezaslúži. Poviem vám to tak, jak to je. Ja som nevidel, že ona by sa tu niekedy počas toho roka správala tak, že by niekoho kopla pod koleno alebo žeby niečo nedodržala, alebo žeby niekoho tu nejakým spôsobom podrazila. Možno jeden jediný človek bol, ktorý s ňou prišiel do konfliktu. Jeden jediný z opozície a to som bol ja, keď na začiatku som mal sľúbené tri podpisy alebo dva od Progresívneho Slovenska a potom na jej žiadosť tu stiahli pri pozmeňováku podpis a ja som vtedy bol na ňu najedovaný a mali sme aj takú výmenu názorov súkromnú. A práve preto aj tak, aj napriek tomu dneska som sa sem postavil a chcem na vás apelovať, aby sme toto neodhlasovali. Nie je to správne. Nie je to správne, nerobme to! Toto nenásobí, nedelí, či vy budete... Pán Šmilňák, nehovoriac o tom, že by som vám ja chcel robiť personálnu politiku, je odborník na školstvo, pokiaľ ja viem, hej, nie je odborník na sociálne veci, ale to sú veci, ktoré mňa až tak nemusia zaujímať. A z radového členstva v pracovnom výbore vyplýva len robota, len robota a povinnosti. To nie je honor. To za to nemáte ani príplatok, ani kanceláriu, ani tam tú tajomníčku alebo čo to je, to je len a len robota. A ak toto dnes schválime, tak pani Holečková, ak sa nemýlim, bude jediná poslankyňa alebo jediný člen tohto zákonodarného zboru, ktorého tento zákonodarný zbor proti jeho vôli postaví do kúta a nebude mať možnosť odborne pracovať v žiadnom výbore. Ja neviem, či toto vôbec niekedy tu bolo. Keď si pamätám kedysi napchal Mečiar všetkých do výboru pre životné prostredie, to my, čo máme tú bradatú pamäť, pamätáme, ale tak tam sa asi nechceme vrátiť, že? Takže, kolegovia z KDH, naozaj by som vás poprosil a požiadal, to nebol dobrý ťah toto. Ale to nikdy nie je problém urobiť chybu. Lebo chyby nerobí len... nechcem povedať kto, ale my smrteľníci chyby robíme. Čiže normálne to stiahnite, možno na najbližšom rokovaní dôjdete s niečím rozumným. A keď tak jej možno dajte náhradu, alebo zistite, že predsa len tá robota, ktorú tam ona odvádza a bude odvádzať naďalej, je pre Slovensko žiaduca, a necháte ju tam v tom výbore. Ďakujem vám za pozornosť.